Vir Suid-Afrikaners is dit glad nie aardig om ’n slang as troeteldier aan te hou nie, en die verskeidenheid wissel van skadeloos tot dodelik giftig.
Party entoesiaste bou vir Riekie, die rinkhals, ’n spoggerige hok versier met plante en fonteintjies en tot ’n verwarmer en spesiale beligting. Slangtelers aan die ander kant, hou die diere gewoonlik in eenvoudig dog funksionele en higiëniese kaste aan.
Jy het ’n permit nodig om inheemse slange aan te hou behalwe in KwaZulu-Natal waar jy bykans enige slang – selfs ene wat jy in die veld gevang het – sonder papiere mag aanhou. (Kontak jou provinsiale natuurbewaringskantoor vir ’n permit, of stuur ’n e-pos vir Johan by johan@asiorg.co.za – Red.) Die meeste provinsies sal die nodige permit uitreik indien jy ’n eksotiese slang wil aanhou. Daarom bied talle telers spesies soos die Amerikaanse koringslang en Wes-Afrikaanse koningluislang te koop aan.
Laasgenoemde is gewild danksy die verskeie kleurvariasies (die slange word spesifiek geteel om uitsonderlike patrone en skakerings te hê). Só ’n slang kan jou ’n paar duisend rand uit die sak jaag.
Dalk sit jy nou en gril terwyl jy dié rubriek lees. Waarom op aarde sal ’n mens ’n sláng wil aanhou as jy ’n paar kleurryke vissies, ’n papegaai of ’n hondjie kan hê? Wel, dis eintlik verspotmaklik om vir ’n slang te sorg (mits jy die regte toerusting het), hulle hoef net een of twee keer per week kos te kry en is boeiend om dop te hou.
Ek sal beginners aanraai om eers ’n skadelose spesie soos die bruinhuisslang of die eiervreter aan te hou. Maar giftige slange is ook gewilde troeteldiere, soos ratelslange, koningkobras, taipans en mambas. Maar los dié soorte liefs vir die ouens wat weet wat hulle doen, want ongelukke gebeur en dit kos ’n klomp geld om ’n slangbyt te behandel – van R100 000 tot anderkant R1 miljoen.
Jou mediese fonds behoort die hospitaaluitgawes te dek (of jy kan by ’n staatshospitaal behandel word), maar die uitheemse slange se teengif is nie geredelik beskikbaar nie en kan jou maklik R300 000 uit die sak jaag.